અમદાવાદ: શહેરના બોડકદેવ વિસ્તારમાં આવેલ અક્ષત ટાવરમાં કલબના નામે ચાલતા જુગારધામનો પીસીબીએ પર્દાફાશ કર્યો છે. ગત મોડી રાત્રે પીસીબી અને વસ્ત્રાપુર પોલીસે જુગારધામ પર દરોડો પાડી મેનેજર સહિત ૩ર જુગારિયાને ઝડપી લીધા હતા. પોલીસે કલબમાંથી જુગાર રમવાનાં પ્લાસ્ટિકનાં ર૮૩ કોઈન, પત્તાંની કેટ, ૩૦ મોબાઇલ ફોન રોકડા રૂ.ર.૯૧ લાખ, છ ગાડીઓ સહિત ૧૬ વાહન મળી કુલ રૂ.૩૭.૭પ લાખનો મુદ્દામાલ જપ્ત કર્યો હતો. કલબના માલિક ભરતભાઇ પટેલ (રહે. દ્વારકેશ કોમ્પ્લેક્સ, કલાસિક હોટલ પાસે, નવરંગપુરા) ફરાર હોવાનું પોલીસે જણાવ્યું હતું.